Ek het verlede week ’n blog geskryf oor Kersfeesgebruike en waar dit vandaan kom. In reaksie hierop het ek navrae gekry oor die moderne neiging om nie meer Kersfees te vier nie, omdat dit aanvanklik nie ’n Christelike fees was nie.
Oor die datum van Kersfees is die antwoord maklik. Ons weet nie op watter dag Jesus gebore is nie, maar dis baie onwaarskynlik dat dit op 25 Desember was. Dit was waarskynlik eerder in die Europese lente (Maart of April), want keiser Augustus sou nie so ’n groot sensus in die middel van die winter gehou het nie.
Dit hoef nie Kersfees as Christelike fees te diskwalifiseer nie. Ons het ook ánder gebruike uit die heidendom oorgeneem, bv. die kerkklok wat ’n Chinese herkoms het en gelui is om die bose geeste af te weer. Wie verbind vandag ’n kerkklok met Chinese bygeloof? Wie dink nog daaraan as die kerkklok lui?